चीन की विशाल दीवार दुनिया भर में मशहूर है, जिसके बारे में कहा जाता है कि उसे बनाने में लगभग 30 लाख लोगों ने अपना पूरा जीवन लगा दिया। लेकिन क्या तुम अंदाजा लगा सकते हो कि चींटी कितनी बड़ी दीवार खड़ी कर सकती है? दरअसल इसका अंदाजा अब तक कोई नहीं लगा पाया है। चींटियों की दुनिया और उनके शहर का अंदाजा इस बात से लगा सकते हैं कि अमेरिका में चींटियों के एक घोंसले में तीन दिन तक 10 टन यानी 10 हजार किलोग्राम सीमेंट का घोल डाला गया। एक महीने के बाद उस जगह की सावधानी पूर्वक खुदाई की गई। चींटियों ने जमीन के अंदर 50 वर्ग मीटर क्षेत्र में आठ मीटर गहराई तक एक विशाल शहर बनाया हुआ था। इस शहर के निर्माण के लिए चींटियों ने 40 हजार किलोग्राम मिट्टी को वहां से बाहर निकाल दिया था और अपने लिए घर, चौड़े रास्ते, पतले रास्ते, हवा की व्यवस्था के लिए जरूरी जगह आदि बना रखी थी। करोड़ों चींटियों ने आपसी तालमेल रखते हुए बड़ी खूबसूरती से अपने इस शहर का निर्माण किया। वैज्ञानिक तो यह भी मानते हैं कि अमेजन के जंगल में चींटियों द्वारा बनाए गए इससे भी बड़े-बड़े शहर हो सकते हैं। वैसे 100 से कम चींटियां भी अपने लिए छोटा घर बना लेती हैं। चींटियों के इस घर यानी घोंसले को कलोनी कहा जाता है।